Sveučilište u Dubrovniku
Sveučilište u Dubrovniku osnovano je 1. listopada 2003. godine, a u sudski registar Trgovačkoga suda u Dubrovniku upisano je 16. prosinca 2003. godine. 
Iako jedno od najmlađih, Sveučilište u Dubrovniku je, po svojim studijima, ustroju i tehničkoj opremljenosti, vrlo suvremena visokoškolska ustanova.

Povijest 

Osnovano je 2003., na temeljima duge tradicije koja seže čak do 17. stoljeća. Svojim studentima pruža: inovativnost, rad u manjim skupinama, suvremenu multimedijsku opremu, ugledne predavače, rad na znanstvenim i istraživačkim projektima, mogućnost razmjene studenata u okviru „Programa mobilnosti“, a u suradnji s gradom Dubrovnikom svi studenti Sveučilišta dobivaju studentsku kulturnu iskaznicu. Iskaznica im omogućuje besplatan ulazak u: kina, kazalište, muzeje, zidine, i druge kulturne ustanove u Dubrovniku.

Trenutačno Sveučilište ima dopusnice Ministarstva znanosti, obrazovanja i športa Republike Hrvatske za izvođenje 15 preddiplomskih sveučilišnih studija i jedan preddiplomski stručni studij, te 10 diplomskih studija i pet međusveučilišnih poslijediplomskih doktorskih studija, uz to indeks Sveučilišta posjeduje oko 3000 studenata. 

Geslo Sveučilišta u Dubrovniku je: „Uvijek prvi, uvijek bolji!“ („Semper primus, semper melior!“), te je u skladu s tim načelima, Sveučilište prvo otpočelo s provođenjem načela Bolonjske deklaracije. Prvi promovirani prvostupnici i magistri struke u Hrvatskoj dolaze upravo iz Dubrovačkoga sveučilišta. Prvo visoko učilište koje je započelo s analizom nastavne aktivnosti, i prva visokoškolska ustanova u Hrvatskoj koja se već 1999. mogla pohvaliti certifikatom za upravljanje kvalitetom prema normi ISO 9002:1994, te dvojnom certifikacijom Hrvatskoga registra brodova i Bureau Veritas Quality International.

Sastavnice 

Sedam je sveučilišnih odjela:
 Odjel za ekonomiju i poslovnu ekonomiju,
 Pomorski odjel,
 Odjel za elektrotehniku i računarstvo,
 Odjel za akvakulturu,
 Odjel za komunikologiju,
 Odjel za umjetnost i restauraciju.
 Odjel za stručne studije.

Ostale ustrojbene jedinice:
 Institut za more i priobalje.
 Zavod za mediteranske kulture.
 Knjižnica za tehničke i biotehničke znanosti.
 Knjižnica za društvene znanosti.
 Knjižnica za turističku dokumentaciju i informaciju.
 Centar za jezike.
 Centar za za informatičku potporu.

Aktivnosti Sveučilišta se odvijaju u nekoliko sveučilišnih zgrada: Rektorat je na adresi Branitelja Dubrovnika 29, kampus sa sveučilišnim odjelima je u Ulici branitelja Dubrovnika 41 (u preuređenoj povijesnoj zgradi bivše Opće bolnice), dio nastave odvija se na adresi Ćira Carića 4, Odjel za ekonomiju i poslovnu ekonomiju je u „Villi Elisi“ na Lapadskoj obali, Institut za more i priobalje nalazi se u drevnoj Tvrđavi sv. Ivana, Tehnološki i poslovno-inovacijski centar za marikulturu – MARI-BIC na Bistrini. Studentski dom (kapaciteta 500 ležajeva) gradi se na lokaciji današnje Stanice za južne kulture.

Rektori 
Mateo Milković (2003-2012)
Vesna Vrtiprah (2012-)

Studiji 
Sveučilište u Dubrovniku je integrirano Sveučilište, koje se ne sastoji od fakulteta, već od odjela.

Preddiplomski studiji
Akvakultura
Ekonomija
Poslovna ekonomija (smjerovi: Turizam, Međunarodna trgovina, Marketing, Menadžment i Financijski menadžment)
Elektrotehničke i komunikacijske tehnologije u pomorstvu
Nautika
Brodostrojarstvo
Pomorske tehnologije jahta i marina
Primijenjeno / poslovno računarstvo
Studij restauracija i konzervacija artefakata od drva, papira, tekstila, metala i keramike
Mediji i kultura društva
Strojarstvo

Preddiplomski stručni studij: Sestrinstvo

Diplomski studiji
Ekonomija
Elektrotehničke i komunikacijske tehnologije u pomorstvu 
Marikultura 
Mediji 
Odnosi s javnostima
Pomorstvo 
Poslovna ekonomija (smjerovi: Turizam, Međunarodna trgovina, Marketing, Menadžment i Financijski menadžment) 
Poslovno računarstvo
Studij restauracija i konzervacija artefakata od drva, papira, tekstila, metala i keramike

Poslijediplomski doktorski studiji
Povijest stanovništva
Pomorstvo
Molekularne bioznanosti
Biologija novotvorina
Upravljanje marketingom u turizmu
Komunikologija

Međusveučilišni poslijediplomski doktorski studiji
Primijenjene znanosti o moru

Poslijediplomski magistarski studiji
Europska integracija

Poslijediplomski specijalistički studiji
Upravljanje marketingom u turizmu

Izdavačka djelatnost 
Temeljna zadaća izdavačke djelatnosti Sveučilišta je pridonositi razvitku nastavnih, znanstvenih i drugih djelatnosti Sveučilišta, te poticanje stvaralaštva. Dubrovačko sveučilište izdavač je znanstvenog časopisa Naše more koji u Dubrovniku izlazi od 1919. godine. Također, Sveučilište u Dubrovniku izdaje međunarodni znanstveni časopis Medianali te znanstveni časopis Ekonomska misao i praksa.

Međunarodna suradnja 
Vizija Službe za međunarodnu suradnju je postati polazišna točka svih međunarodnih aktivnosti Sveučilišta u Dubrovniku, u skladu sa vizijom Sveučilišta „postati vodeći sveučilišni centar na širem europskom regionalnom području i priznato međunarodno sveučilište.“ Sveučilište u Dubrovniku promovira međunarodne aktivnosti te potiče njihovu implementaciju u svakodnevne aktivnosti Sveučilišta. Strateški razvoj Sveučilišta se temelji na njegovoj međunarodnoj orijentaciji s naglaskom da je biti dijelom EHEA-e (European Higher Education Area) i ERA-e (European Research Area) od iznimne važnosti za Sveučilište.
 
Mobilnost, kao sastavni dio međunarodne suradnje, je jedan od najvažnijih čimbenika budućeg razvoja Sveučilišta. Sveučilište u Dubrovniku dobilo je i Erasmus sveučilišnu povelju, čime je omogućena mobilnost nastavnog i nenastavnog osoblja, ali i brojne druge pogodnosti.

Brod 
 Školsko-istraživački brod „Naše more“

Vidi još 
 Lista sveučilišta u Hrvatskoj

Vanjske veze 

 Mrežno mjesto sveučilišta
 Institut za more i priobalje
 Studentski centar Dubrovnik

Nastanci 2003.
Dubrovnik
Obrazovanje u Dubrovniku